Noordwes premier ontken naamsverandering - Maroela Media
Unisa-kampus gesluit weens betoging
Noordwes premier ontken naamsverandering
Die kantoor van die Noordwes-premier, Supra Mahumapelo, het Maandag bewerings deur AfriForum dat die provinsie se naam na Bokone Bophirima verander is, ontken.
Sam Mokaila, woordvoerder van die premier, het gesê die naam beteken bloot Noordwes in Setswana, 'n taal wat deur byna 'n driekwart van die provinsie se inwoners gepraat word. "Bokone Bophirima is die direkte Setswana-weergawe van Noordwes en dit is erkenning van een van Suid-Afrika se amptelike tale wat deur meer as 70% van die mense in hierdie provinsie gepraat word," het Mokaila gesê.
"Hierdie is opsetlik verkeerdelike inligting wat AfriForum gebruik om die publiek te mislei."
Hy het gesê die provinsiale regering het by beide die provinsiale en nasionale geografiese naamkomitees aansoek gedoen om die naam van die provinsie na Moses Kotane te verander, ter ere van SA Kommunistiese Party en struggle veteraan. Die voorstel, wat in April gemaak is, word deur politieke opposisiepartye teengestaan.
Mokaile het gesê 'n mosie oor die voorgestelde naamsverandering is in die provinsiale vergadering voorgelê, waar daar 'n tweederdesmeerderheid benodig word om dit goed te keur en voorleggings van die publiek aangevra sal word.
"Lede van die publiek en alle liggame wat in hierdie saak belangstel, insluitende AfriForum, sal binnekort inligting oor die openbare deelname prosesse ontvang."
Intussen het AfriForum se Marcus Pawson aan Maroela Media gesê die verandering van die provinsie se naam na Bokone Bophirima is bloot deel van 'n politieke spel om ondersteuning te wen in aanloop tot die 2016-verkiesing.
"Ons weet die provinsie is in 'n verknorsing ten opsigte van dienslewering by byna al sy munisipaliteite. Daar is 'n groter prentjie rondom die redes agter die naamsverandering as net 'n blote vertaling van die provinsie se naam. As opposisiepartye en ander instansies nie nou al weerstand bied teen hierdie lukrake vertaling van die naam nie, gaan die ANC net voortgaan met die amptelike naamsverandering ten spyte van die argumente daarteen."
Basjir is vort
Stellenbosch-bylmoorde: Marli 'verheug' om Henri te sien
Die provinsie is in 'n verknorsing tov dienslewering maar hulle spandeer MILJOENE aan naamsveranderings!!! African National Circus!!!
Die gras is ook maar lank om daardie Noordwes-bord se foto. Met die eerste veldvuur sal die bord ook beskadig raak en dan seker met die nuwe naampie vervang word.